อ่อยดอก4%ขายประกันพ่วง
ซีไอเอ็มบีรุกขายประกันชีวิตพ่วงแจกดอกเบี้ย 4%
20 ม.ค. 2555

ซีไอเอ็มบีรุกขายประกันชีวิตพ่วงแจกดอกเบี้ย 4% 
น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ด้านผลิตภัณฑ์เพื่อรายย่อย ธนาคารซีไอเอ็มบี ไทย เปิดเผยว่า ธนาคารได้ออกแคมเปญ “ออมเป็นคู่ รับขวัญปีมังกรทอง 2555” โดยลูกค้าที่ซื้อกรมธรรม์ประกันชีวิตของบริษัท ไทยประกันชีวิต ผ่านสาขาของธนาคารจะได้รับสิทธิฝากเงินฝากประจำ 12 เดือน อัตราดอกเบี้ยสูง 4% ต่อปี ฝากขั้นต่ำตั้งแต่ 1 แสนบาทถึง 10 เท่าของทุนประกันภัย หรือเบี้ยประกันรายปี สูงสุดไม่เกิน 10 ล้านบาทต่อคน จนถึงสิ้นเดือน ม.ค.นี้
ทั้งนี้ ธนาคารตั้งเป้าขยายธุรกิจขายประกันผ่านธนาคาร หรือแบงก์แอสชัวรันส์ในปี 2555 ไว้ที่ 1516% ตามแนวโน้มเศรษฐกิจไทยที่คาดการณ์ว่าจะเติบโตดีขึ้น ประกอบกับประชาชนหันมาให้ความสำคัญกับการมองหาหลักประกันที่มั่นคงให้กับชีวิต ผ่านการซื้อความคุ้มครองให้ตัวเองในรูปแบบต่างๆ ควบคู่ไปกับการวางแผนเงินออมที่ให้ผลตอบแทนจูงใจ เช่น แบบซีไอเอ็มบี ไทย เซฟวิ่งส์ พลัส 10/6 ชำระเบี้ย 6 ปี ให้ความคุ้มครอง 10 ปี ไม่ต้องตรวจสุขภาพ ให้ผลตอบแทนรวม 700% 
“ปีนี้ธนาคารจะออกผลิตภัณฑ์ประกันที่สอดคล้องกับความต้องการของประชาชนอย่างต่อเนื่อง พร้อมกับเน้นกรมธรรม์ที่ให้ความคุ้มครองนานขึ้น โดยยังคงรับประกันผลตอบแทนระดับสูง ซึ่งค่าเฉลี่ยผลตอบแทนอยู่ที่ระดับ 3.5%” น.ส.ดุษณี กล่าว 
สำหรับธุรกิจแบงก์แอสชัวรันส์ของธนาคารในปี 2554 ที่ผ่านมาเติบโต 200% ได้เบี้ยรับรวมประมาณ 800 ล้านบาท เมื่อเทียบกับปี 2553 ที่มีเบี้ยรับรวม 400 ล้านบาท
กรมธรรม์ประกันชีวิตของบริษัท ไทยประกันชีวิต อาทิ ซีไอเอ็มบี ไทย พรีเมียร์ เซฟวิ่งส์ 10/5 (CIMB Thai Premier Savings 10/5) ชำระเบี้ยประกันภัย 5 ปี รับความคุ้มครองถึง 10 ปี สมัครง่าย ไม่ต้องตรวจสุขภาพ ให้ผลตอบแทนรวม 590% ของจำนวนเงินเอาประกันภัย นอกจากนี้ ยังมี ซีไอเอ็มบี ไทย เซฟวิ่ง พลัส 10/6 (CIMB Thai Saving Plus 10/6) ชำระเบี้ยประกันภัย 6 ปี รับคุ้มครอง 10 ปี ไม่ต้องตรวจสุขภาพ ให้ผลตอบแทนรวม 700% ของจำนวนเงินเอาประกันภัย และประกันแบบอื่น ของบริษัท ไทยประกันชีวิตที่ขายผ่านสาขาของธนาคาร ซีไอเอ็มบี ไทย